ટેકનોલોજી પહેલાંની દુનિયા યાદ કરવી આપણને આજે મુશ્કેલ લાગે છે તો યુવાનોને માટે ટેકનોલોજી વિનાની દુનિયાની કલ્પના પણ મુશ્કેલ છે, કારણ કે તેમણે જન્મતાંવેંત જ ટેકનોલોજીની દુનિયામાં પગ મૂક્યો છે. અહીં એક જાહેરાત યાદ આવે છે જેમાં માના ગર્ભમાંથી નીકળીને બાળક સીધું ટેકનોલોજીનો ઉપયોગ કરવા લાગે છે. સારું છે બાળક પેદા થતાં જ પ્રાણીઓના બાળકની જેમ કલાકેકમાં ચાલવા નથી લાગતું, નહીં તો આ જાહેરાત કાલ્પનિક ન રહેતાં હકીકત બની જાત. ટેકનોલોજી સૌપ્રથમ બટનરૂપે આપણા જીવનમાં પ્રવેશી એવું એડમ ઓલ્ટરે વરસેક પહેલાં જ પ્રસિદ્ધ થયેલાં તેના પુસ્તક ઈરેસિસ્ટેબલમાં લખ્યું છે. તેનું કહેવું છે કે આપણે જે કોઈ બાબત કરીએ તેમાં મગજને સામે કશુંક વળતર મળે તો તેની આદત પડવા માંડે છે. એટલે કે માનસિક આનંદ કે સુખની લાગણી અનુભવાય તો તેને વારંવાર કરવાની ઈચ્છા થતી હોય છે. ડ્રગની જેમ જ એ બાબત કરતી સમયે આપણા મગજમાં રાસાયણિક સ્ત્રાવ એટલે કે ડોપામાઈનની વધઘટ રોમાંચક સાહસો કરવા પ્રેરે છે.